ชิลีชวนไทยปัดฝุ่นทำเอฟทีเอ
โพสต์ทูเดย์ &#8212; ชิลีกระตุ้นไทยทำเอฟทีเอไทยชิลี หวังเพิ่มมูลค่าการค้าและลงทุนระหว่างกัน ระบุไทยได้ประโยชน์ส่งสินค้าประเภทยานยนต์ในภาษีที่ลดลง
25 ก.ย. 2552

โพสต์ทูเดย์ — ชิลีกระตุ้นไทยทำเอฟทีเอไทยชิลี หวังเพิ่มมูลค่าการค้าและลงทุนระหว่างกัน ระบุไทยได้ประโยชน์ส่งสินค้าประเภทยานยนต์ในภาษีที่ลดลง
นายจักรกรินทร์ ศรีมูล ผู้อำนวยการศูนย์ศึกษาการค้าอาเซียนและละตินอเมริกา มหาวิทยาลัยหอการค้าไทย กล่าวในงานสัมมนา “The Opportunity of Trade and Investment in Chile” ว่า ชิลีสนใจจะทำข้อตกลงเขตการค้าเสรี (เอฟทีเอ) กับไทย เพื่อเพิ่มมูลค่าการค้าและการลงทุนระหว่างกัน จากที่เคยพูดคุยกันเมื่อปี 2549 แต่เกิดปัญหาการเมืองภายในประเทศไทย จึงหยุดการหารือกันไว้ แต่ขณะนี้ชิลีได้สนใจที่จะเริ่มการหารืออีกครั้ง
ทั้งนี้ เนื่องจากชิลีให้ความสนใจไทย เพราะไทยเป็นศูนย์กลางในภูมิภาคอาเซียน และแม้ว่าชิลีจะได้ทำเอฟทีเอกับประเทศอื่นๆ ในอาเซียนอยู่แล้ว เช่น เวียดนาม มาเลเซีย แต่ชิลียังคงต้องการทำเอฟทีเอกับไทยอีก เพราะต้องการทำข้อตกลงแบบทวิภาคีมากกว่าทำกับอาเซียน นอกจากนี้ การที่ชิลีสนใจทำเอฟทีเอกับหลายๆ ประเทศ เพราะชิลีต้องการเป็นประตูสู่ละตินอเมริกา เป็นตัวกลางด้านการค้าและการลงทุนของภูมิภาค
สำหรับไทยการทำเอฟทีเอกับประเทศในแถบละตินอเมริกาจะเป็นช่องทางการกระจายสินค้าอีกช่องทางหนึ่ง นอกจากในอเมริกาเหนือและยุโรป ซึ่งเป็นตลาดหลักของไทย และหากมีการทำเอฟทีเอกับชิลี ทางไทยจะได้ประโยชน์จากการส่งออกสินค้าประเภทยานยนต์และชิ้นส่วนยานยนต์ที่ชิลีนำเข้าจากไทยเป็นจำนวนมาก โดยเฉพาะรถจักรยานยนต์ เนื่องจากภาษีจะลดลงจากเดิมเฉลี่ย 6% เหลือ 12% หรือ 0% ในสินค้าบางประเภท
นายอัลเบอร์โต โยอาคัม เอกอัครราชทูตสาธารณรัฐชิลีประจำประเทศไทย กล่าวว่า ขณะนี้การค้าระหว่างชิลีและไทยในปี 2552 มีมูลค่าการค้ารวม 127 ล้านเหรียญสหรัฐ แบ่งเป็นมูลค่าการส่งออกประมาณ 33 ล้านเหรียญสหรัฐ และการนำเข้า 94.8 ล้านเหรียญสหรัฐ ซึ่งมูลค่าการค้าระหว่างชิลีและไทยยังอยู่ในระดับต่ำเมื่อเทียบกับการค้ากับประเทศอื่นๆ ในกลุ่มประเทศละตินอเมริกา
สำหรับสินค้าที่ชิลีนำเข้าจากไทยมากที่สุด ได้แก่ รถยนต์ อุปกรณ์และส่วนประกอบ เครื่องซักผ้าและเครื่องซักแห้ง อาหารทะเลกระป๋องและอาหารแปรรูป ปูนซีเมนต์ ผ้าปักและผ้าลูกไม้ ซึ่งสินค้าเหล่านี้มีศักยภาพในการเติบโตในตลาดชิลีอย่างต่อเนื่อง ขณะสินค้าที่ชิลีส่งออกมายังไทย ประกอบด้วย สัตว์น้ำสด แช่เย็น แช่แข็ง แปรรูป สินแร่โลหะ เศษโลหะและผลิตภัณฑ์ สัตว์และผลิตภัณฑ์จากสัตว์ เยื่อกระดาษและเศษกระดาษ พืชและผลิตภัณฑ์จากพืช เป็นต้น